khistorydata/jeongjo-sjw-relations huggingface dataset:
정조 19년 · 목
敎曰今番會試年七十以上儒生之未入格者至於十餘人之多云招致泮中待題下應製入格者給紙筆墨雖未入格竝與入格者皆令該廳給回糧下送事分付○以老驥伏櫪志在千里爲賦題命史官試取以來親考訖敎曰年七十以上儒生應製試券無非名作年雖老而筆不老眞如命題之意居首二中文義幼學李淹紙五巷筆五枝墨五笏之次二下一慶山幼學徐道貫以明年八十之人一氣成篇又亦遒壯紙五巷筆四枝墨四笏二下華城幼學兪鉉復茂長幼學孫禧交河幼學崔寬茂長幼學李敬重明川幼學金夢振長興幼學丁時燁各紙四巷筆三枝墨三笏賜給今此八券箇箇可眼兩場魁作不啻風斯下矣老者之抱玉固可惜也主司之遺珠極可駭然兩所上試官從重推考其餘諸試官亦爲推考
정조 19년 · 목
時至具冕服詣版位行禮詣盥洗位盥手詣神位前三上香裸鬯奠幣進幣瓚爵官吏曹判書尹蓍東奠幣瓚爵官吏曹參議朴宗甲薦俎官戶曹判書李時秀進饌訖行初獻禮大祝兵曹正郞洪樂游讀祝文訖亞獻官左議政兪彥鎬終獻官右議政蔡濟恭行禮如儀詣飮福位行飮福禮仍詣望爎位行望爎禮禮畢還齋室
정조 19년 · 목
具遠遊冠絳紗袍乘輿出宮大門降輿乘輦至觀旂橋降輦乘輦入弘化門永淸門還內
정조 19년 · 강
命壽靜殿補階自明日始撤
정조 19년 · 목
敎曰近因慈殿氣候調攝之節壽靜殿補階姑爲未撤矣今則湯劑旣已停進明日當始役戶曹堂上卽官待開門率匠手待令承旨則二人依前來待於挹翠門近處
정조 19년 · 강
還給大司憲具㢞掌令洪受浩特平李允行李東冕等上疏仍命施以辱臺之律重推承旨李儒慶
정조 19년 · 목
㢞等詣臺以鄭東浚諸子絕島散配事陳啓而未及傳啓予因入侍承宣聞之連下嚴敎㢞等引避而政院不捧㢞等燈陳疏退出疏略曰臣等目見千古所無之賊出於近密之地聖躬之誣無以快伸追奪之律未免末勘臣等直欲手磔口臠而鬼誅先及王章莫伸沫血齊憤不覺膽掉而骨顫相率詣臺略效懲討之義而啓草纔傳嚴敎荐下有非臣子所敢承聞者而諸啓幷給之命又下於聚首惶懍之中臣等衷情抑塞心魂飛越噫嚴討之啓事體至重而旣傳之後施卽還給自有臺閣以來所未聞之事伏況所請之律亦非禁令而前後諸賊所已施者則到今聖敎之若是截嚴誠是意慮之所不到臣等相顧愕眙不能無憾於天地之大也只緣臣等忱誠淺薄似此嚴懲之論亦不能孚格天心而然也歷數臺端豈有如臣等今日之擧措哉避辭見阻情踪悶隘臺規之壞損已無餘地而去就之郞當尤無可言玆不得不越例陳章逬出朝房以俟處分伏乞聖明亟降鈇鉞之誅以正爲臺臣而壞例貽差之罪敎曰還給不但擧措駭悖而已駮悖之外不誠莫甚施以辱臺之律○政院以何傳旨捧入啓稟敎以該房承旨不讀宋史乎從重推考
정조 19년 · 강
大司成李晩秀疏辭新除同義禁姜彝正疏辭新資幷賜例批
정조 19년 · 강
命文臣製述及殿講園幸後更稟
정조 19년 · 강
以李命植爲宗廟提調口傳也
정조 19년 · 목
禮曹啓言卽接宗廟署所報則今春奉審旬前當爲擧行而都提調洪樂性提調李坤俱以身病不得進參云提調請令政院稟旨變通敎以提調許遞令該曹口傳差出
정조 19년 · 강
兵曹及禁御兩營以禁旅軍兵皆願中旬啓
정조 19년 · 목
兵曹啓言禁旅軍兵等處布諭傳敎辭意仍卽採問軍情則皆以中旬爲願請依此設行禁御兩營亦以軍兵等皆願中旬啓竝允之
정조 19년 · 강
放時囚徐有聞李允謙
정조 19년 · 목
義禁府以時囚罪人徐有聞李允謙竝保放啓敎以何必更因竝特放
정조 19년 · 강
考下泮儒應製試券施賞有差
정조 19년 · 목
昨日駕過觀旂橋時以秦爐不入斬蛇劍爲賦題擬漢群臣賀奏爐不入斬蛇劍爲表題命迎鑾儒生應製至是史官吳泰曾收券以進親考訖敎曰泮儒應製居首賦二中一進士權襈新印朱書百選壯紙件一件二中二生員吳慶元表居首三下一進士金厚淵各新印朱書百選白紙件一件賦入格幼學崔炳遠等表入格閔師膺等五十七人內下紙筆墨分等施賞泮長率諸生來特使之領賞又敎曰今日泮儒應製入格儒生皆令明日待令於殿座處所
정조 19년 · 강
禮曹以慶科吉日推擇啓命初試取五百人
정조 19년 · 목
禮曹啓言慶科庭試吉日令日官推擇則文武科初試來八月二十八日殿試來九月初四日放榜同月初十日卯時爲吉云請以此日時知委京外而取考謄錄則癸亥年王世子冠禮慶科初試取一千人乙丑年大殿入耆社慶科初試取五百人辛未年大王大妃殿上尊號慶科初試取五百人乙亥年大王大妃殿加上尊號毓祥宮加上諡號大殿中宮殿上尊號慶科初試取一千人矣今番則取幾人乎敎以取五百人
정조 19년 · 강
吏曹以全羅監司李書九狀啓靈巖郡守崔吉憲畢糴浚實績回啓
정조 19년 · 목
該曹啓言全羅監司李書九狀啓靈巖郡守崔吉憲罷黜封啓而政院以依嶺南金海等三邑守令例更觀來頭勤慢論勘與仍置間待畢糴後考實績更爲狀聞事題送矣本郡停餘還餉旣能準捧抄饑賑饋頗有條理可見其因警知勵隨處殫竭靈巖郡守崔吉憲姑爲仍置以責來效令該曹稟處事啓下矣道臣狀辭如此守宰之遞易在所當恤請今姑仍置允之
정조 19년 · 강
命淸州牧使安廷鐸待畢賑拿囚
정조 19년 · 강
命星州牧失火民家有還與布者中戶以上停退小殘獨戶蕩減
정조 19년 · 목
慶尙監司趙鎭宅以該牧民家二十四戶失火延燒馳啓有是命
정조 19년 · 강
命甕津府渰死人生前還布蕩減
정조 19년 · 목
黃海監司李泰永以該府民人四十一名渰死馳啓有是命
정조 19년 · 강
遣承旨詣文廟奉審摘奸
정조 19년 · 강
遣吏郞摘奸諸執事淸齋與否
정조 19년 · 강
召見應製入格儒生子明光門施賞有差仍詣壽靜殿親審補階撤去之役還御春塘臺行別軍職宣傳官內乘試射
정조 19년 · 목
乘輿出延生門至明光門駐輿召見入格儒生權襈進奏姓名予曰固知爾之能文矣年爲幾何襈曰年三十八矣予曰賦爲幾何襈曰纔爲六七十首矣吳慶元進奏姓名予曰年爲幾何賦爲幾何慶元曰年三十二矣賦纔百許首矣予曰承旨見此科作乎左承旨李晚秀曰未及見矣予曰二中兩券皆善做矣崔炳遠進奏姓名予曰爾父官銜爲五衛將其果武家乎炳遠曰然矣予曰賦爲幾何炳遠曰二百首矣予曰今番之作豈以二百之賦能之無或藉他手乎炳遠曰臣所作也予曰筆亦自爲乎炳遠曰筆則借他人也金鎰進奏姓名予曰爾則屢試矣何必更問金處巖何不呈券乎鎰曰以今番柢迎時未參擧案故也嚴喆進奏姓名予曰每文爲幾何喆曰賦表皆五十策爲六十矣金益鉉進奏姓名予曰賦爲幾何益鉉曰纔百首矣予曰工夫所詣果如何晚秀曰其父本是實才聞渠亦能於科業矣洪時杰進奏姓名予曰賦爲幾何時杰曰數百首矣金厚淵進奏姓名予曰爾於應製幾番見抄乎厚淵曰數二次被選矣閔師膺進奏姓名予曰爾亦實才矣李㷞進奏姓名予曰賦爲幾何㷞曰纔八十首矣李心永進奏姓名予曰賦爲幾何心永曰二百首矣李命熙進奏姓名予曰誰族也命熙曰判府事李秉模臣之遠族也姜履元進奏姓名予曰爾每榜輒魁今番則抑之爲低等而今番所作亦不多讓於魁作矣崔熽進奏姓名予曰賦爲幾何熽曰百首矣予曰今則爾不聽瑩果是今熽非故熽矣金碩鉉進奏姓名予曰爾有初試乎碩鉉曰然矣朴大崘進奏姓名予曰賦爲幾何大崙曰二百首矣沈英錫進奏姓名予曰每文爲幾何英錫曰表爲二百而賦則無熟工矣李基弘進奏姓名予詢誰族晚秀曰李尙琦之子也予曰是曾爲司饔院官員者矣兪宅贇進奏姓名予曰爾以遐方人能文尤庸嘉尙賦表各爲幾何宅斌曰表千賦百矣李顯文進奏姓名予曰爾之顯族爲誰顯文曰李義行也予曰爾曾見抄於應製否顯文曰三四次入格矣兪漢寔進奏姓名予曰曾亦見抄乎漢寔曰前年十月以次上入格矣魚用升進奏姓名予曰年已多矣有初試乎用升曰前年六月爲初試矣李復性進奏姓名予詢誰族復性曰故承旨李匡運之孫也予曰爾已屢見抄矣復性曰前此四五次入格矣閔令儒進奏姓名予曰爾以治經生又能表賦矣趙道寬進奏姓名予曰爾是趙道宇之弟乎道寬曰然矣予曰道宇每榜㟴捷可驗其爲實才矣金豐澤進奏姓名予曰爾是北道人果在何鄕豐澤對以鍾城予曰賦爲幾何豐澤曰數千矣李鼎基進奏姓名予曰爾有顯族乎鼎基曰故右尹李秀夏之遠族也予曰居齋乎鼎基曰自今年始爲居齋矣柳應繡進奏姓名予曰爾顏曾已見之於入格人入侍之時而名則初見也應繡曰臣之初名爲應秀而改以繡字矣宋文顯進奏姓名予曰爾屢見抄必多初試矣文顯曰今無一初試矣趙漢達進奏姓名予曰爾誰之族而賦爲幾何漢逵曰宗鉉之族而賦則近千矣李韶九進奏姓名予曰爾之筆書近雖大勝而不能如乃兄之有眞氣矣前右相以平安監司猶書朔書汝亦聞知否大司成書法甚雅醇而方爲汝師席汝須從今效習其書法以四書三經每一月書進三十張崔英弼進奏姓名予詢誰族晚秀曰崔昌迪之子也予曰賦爲幾何英弼曰二百矣李復心進奏姓名予曰爾誰之族有初試乎復心曰忠淸監司李亨元之族而未有初試矣李元祥進奏姓名予曰爾誰之族而賦爲幾何元祥曰參判李鼎揆臣之族也而賦爲百首矣蔡弘臣進奏姓名予曰賦爲幾何而有初試乎弘臣曰初試則無而賦爲三百矣林德鎭進奏姓名予曰爾是湖南人所籍何邑賦亦幾何德鎭曰住在長城而賦爲五百矣柳光烈進奏姓名予曰爾亦鄕儒詩賦爲幾何連爲居齋乎先烈曰居在信川所工則詩數千賦五十而近始居齋矣孟欽圭進奏姓名予曰爾年已多矣住在何處曾亦屢爲見抄賦果幾何欽圭曰年今六十一賦爲六百所居溫陽而五六年前數次見抄於應製矣金在坤進奏姓名予曰爾誰之族賦爲幾何在坤曰判府事憙之族而賦則六百矣吳鼎煥進奏姓名予曰爾居在湖南乎鼎煥曰然矣予曰所作每文幾何顏甚熟曾亦被抄入侍乎鼎煥曰所工表八百賦百首而前以次上再次被選入侍矣韓度裕進奏姓名予曰賦爲幾何而居齋乎度裕曰本以詩爲業所作千餘首而賦未有熟工自十月始爲居齋矣李周楨進奏姓名予曰爾曹被選於應製否周楨曰前年七夕製入格應製則今始入格矣李載寬進奏姓名予曰賦爲幾何曾亦被選乎載寬曰賦已千首前此被抄者三四次矣金冕鎭進奏姓名予曰爾誰之族而賦爲幾何冕鎭曰金蓍耇之族而賦爲三十矣韓羽奎進奏姓名予曰爾顏甚熟曾亦入侍而有顯族乎羽奎曰蔡弘履爲異姓之親而前年十二月以古詩二下入格庚戌七夕製及小科初試時會試唱榜時曾爲入侍矣鄭日泰進奏姓名予曰有初試乎日泰曰有矣金道曾進奏姓名予曰爾誰之族而連爲居齋曾有二字等乎道曾曰故統制使金永綬之族也自年前始爲居齋所工詩過千首賦則無多前年爲二下等矣李華延進奏姓名予曰爾誰之族而賦爲幾何華延曰校理之耼之子而賦爲五百矣洪晩榮進奏姓右予曰誰族也晩榮曰前判官洪喜榮之弟也予曰爾貌勝於乃兄矣表賦各爲幾何晩榮曰賦爲六百表亦數百矣韓象洪進奏姓名予曰曾於前年以優等被選矣象洪曰九月應製以詩二下入格矣李光輔進奏姓名予曰爾之今番所作未免失意矣洪默淵進奏姓名予曰尙住東村乎晚秀曰然矣予曰其兄曾爲海西倅矣曹錫履進奏姓名予曰爾以嶺南人再昨年道科何不見抄乎錫履曰其時以老父之病不得赴試矣予謂承旨曰每於應製之後未嘗不召見入格儒生詢問姓名論文高下蓋不從以誘掖奬勸爲作興之方也亦欲使遐方疏逖之蹤皆得與召接酬酢之榮也仍命承旨以次施賞由靑陽門宜春門至壽靜門外降輿入小次敎曰戶曹判書牌招亞堂及郞廳先爲率匠手入撤補階都承旨徐邁修曰近日三司處分每多過中而昨夜金熙采事亦竊恐摧折之太過矣予曰日前筵席亦已諭之而大抵近日恇㥘成習所謂懲討都無界限非不知昨日處分之過中而不如是則無以懲戢此眞所謂平城之圍非千戚之舞所可解者也且忠質文三者亦有時損益則嚴討與緩討亦豈無隨時軒輕之道耶仍乘輿還御春塘臺行試射
정조 19년 · 강
重推戶判李時秀仍飭違牌勿捧傳旨
정조 19년 · 목
敎曰慈殿所御壽靜殿看役事體何等莫重而謂有情勢替使亞堂擧行分義萬萬未安戶曹判書李時秀從重推考卽爲牌招使之來待○政院以戶曹判書李時秀違召啓敎以更爲牌招申飭來待違牌勿捧傳旨
정조 19년 · 강
遞宗廟提調李命植以趙瑍代之
정조 19년 · 목
禮曹以命植有身病奉審無以擧行啓稟敎以許遞令該曹口傳差出
정조 19년 · 강
命赦令傳敎任自刪拔之秋曹堂上施以極邊定配之典最初傳敎掩置之該堂亦爲竄配
정조 19년 · 목
備邊司啓言王言一出置郵傳命況赦令之重且急乎向日罪人放秩傳敎判下之後今至一旬有餘而畿營狀聞尙不來呈未知其委折詳覈於秋曹及畿營則秋曹關文今月初二日始爲到付於畿營而關辭中無狀聞二字畿營怪問於秋曹則答通以爲罪人樂鉉雖以放判下此罪人不可徑放自下拔去故狀聞一款果不得知委狀聞與否惟在營門之量處云云樂鉉之不宜蒙放而混入放秩國言皆然秋堂如有所見則一番陳疏以效執藝之義容或可矣而不此之爲初旣掩置有若不可奉行者然末乃不得已知委而任自刪拔實是前所未聞況狀聞二字初不提及推諉於外營寧有如許事體乎至於王言之自下惟意存拔此不但以有關紀綱言此例一開流弊將至何境請秋曹當該堂上亟施極邊定配之典最初傳敎掩置之該堂亦爲竄配允之
정조 19년 · 강
命大可憲具㢞等辱臺之律令攸可稟處
정조 19년 · 목
政院啓言大司憲具㢞掌令洪受浩持平李允行李東冕施以辱臺之律事命下矣本院無可據律文請令攸司御處允之
정조 19년 · 강
命副修撰金熙釆放逐江外尋命勿施牌招入直
정조 19년 · 목
熙釆陳箚請寢憲臺處分命原箚自政院丙去熙釆逐出江外尋因政院以玉堂上下番俱空啓請開政差出敎以昨日新入者未得聞再昨次對時懸法之新式事勢似然與都憲事有間放逐之命勿施牌招入直
정조 19년 · 강
遣承旨詣社稷奉審摘奸
정조 19년 · 강
召見整理堂上徐有防徐龍輔尹行恁于便殿
정조 19년 · 강
命園幸時沙斤川站所排鋪陳以畿營年前措備者取用各站所用地排令各其邑隨所入進排後自整理所給價各站庭下所排地衣定例外加進排之數令度支給價于貢人
정조 19년 · 목
京畿監司徐有防啓言沙斤川站所排鋪陳不可不及期擧行而臣營適有年前措備者不必更煩於度支以此所在取用似好矣從之又啓言各站所用地排請令各其邑隨所入進排後價本自本所上下從之○整理堂上尹行恁啓言園幸時自衿川至園所各站庭下所排地衣酌量定數以長興庫每年都下中依例輸置過三年後還給貢人載在定例矣今番則各站入用比前似當夥多定例外加進排之數令度支量宜給價恐合事宜矣從之
정조 19년 · 강
慈宮詣華城進饌時致詞命政院臨時稟旨牌拓文任製進後槐院繕寫禮郞齎去
정조 19년 · 목
從整理堂上徐龍輔啓請也
정조 19년 · 강
罷判義禁趙宗鉉職遞差同義禁姜彝正林道浩承旨李儒慶
정조 19년 · 목
義禁府啓言大司憲具㢞掌令洪受浩持平李允行李東冕施以辱臺之律事命下矣遍考律文無可據襯當之條第大明律不應爲條有日凡不應得爲而爲之者笞四十似當以此律旁照而時帶臺職自本府不得循例拿勘○政院啓言因義禁府草記大司憲具㢞掌令洪受浩持平李允行李東冕時帶臺職不得循例拿勘遞差傳旨捧入敎以不應爲卽大明律也宋時豈有此律乎所謂照律之止於笞四十反不若遞差罷職若此則豈必照律再昨筵敎揭憲之後臺諫事無狀莫甚則卿等又敢循冒近來習氣如是彌縫此等之習焉敢售之乎成憲一定茫昧依舊以三令之義姑從末勘判堂罷職諸堂遞差草記捧入承旨溺職亦大矣遞差可矣
정조 19년 · 강
遞差承旨徐邁修李儒慶仍命秋曹該堂現告更爲捧入
정조 19년 · 목
以刑曹判書洪檍定配傳旨敎以廟堂草記別無區別判書參判之語而長堂三堂適多遞易始終與聞卽亞堂也論其罪犯有浮而無歇則及見現告未免獨漏雖似微事亦關刑政昨夜所以屢詢於政院者也誤捧現告之該房承旨曲循不察之都承旨竝遞差問于該曹更爲捧入
정조 19년 · 강
以趙尙鎭蔡弘遠爲承旨前望也
정조 19년 · 강
命金吾秋曹堂上未差之代政官牌招開政差出罪人放未放使之回啓
정조 19년 · 목
敎曰赦令不可遲滯禁府刑曹堂上未差之代政官牌招開政差出待下批使之回啓
정조 19년 · 강
命左捕將姑勿出代右捕將兼察
정조 19년 · 목
承旨李晚秀啓言左邊捕盜大將趙圭鎭拿處事命下矣在前如此之時有他邊大將兼察之例今番則何以爲之乎敎以贓物限內雖捉道里稍遠云姑勿出代右捕將兼察發牌聽傳敎
정조 19년 · 강
命時囚趙圭鎭保放
정조 19년 · 목
因囚單敎以保放待開坐捧供
정조 19년 · 강
吏曹判書尹蓍東上疏賜批
정조 19년 · 목
疏略曰日前政吏來言禁府都事口傳差出事命下故前銜中以作散久近按簿擬入矣追聞首擬人趙學敏卽德常之子德章之侄初不可擬議於官職者而矇然擧似至受天點臣於是爽魂戄魄不覺四體之投地玆敢冒死首實仰請處分趙學敏禁都望單亟許勿施仍令重勘臣迷錯不審之罪批以趙學敏事無論趙德常趙德章曾無姓名與事件之登徹者推以摸索之臆料則亦足領略此則有萬萬不然伊時筵敎說之詳矣何必勿施辭疏中釵魄投地等語太過矣卿其勿辭入來開政
정조 19년 · 강
遞承旨洪仁浩以李益運代之前望也仍命敍用
정조 19년 · 목
政院以益運方在罷散啓稟也
정조 19년 · 강
敍前承旨兪漢寧
정조 19년 · 목
以前參判李益運敍用傳旨敎以伊時政院之徑呼當直不但錯聽與該曹卽同爲發牌則當直當屬拿處聽傳敎該曹當屬職牒事政院則只有不察之爽別無做錯之失前承旨兪漢寧亦爲敍用
정조 19년 · 목
以李鼎揆爲大司憲李城輔爲掌令李東宇洪樂敏爲持平李得臣爲刑曹判書李太亨爲刑曹參判洪秀輔爲判義禁沈煥之爲同經筵李鼎運宋鍈爲同義禁李晚膺爲假監役李湐爲西部都事李在安爲莊陵參奉晚膺湐在安竝初仕也
정조 19년 · 강
命戶曹判書李時秀待開門牌招
정조 19년 · 목
政院啓言戶曹郞廳來言明日宗廟永禧殿景慕宮春奉審本曹判書當爲進參而謂有情勢不爲進去請卽爲牌招允之又啓言戶曹判書李時秀三牌不進所當更請牌招而係是一日四牌何以爲之乎敎以豈有如許事體待開門牌招違牌勿捧傳旨
정조 19년 · 강
禁推同義禁李鼎運宋鍈刑曹參判李太亨遞知義禁奇彥鼎
정조 19년 · 목
敎曰今番赦典所重何如而一道回啓動費一番促敎事體所在極爲駭然禁府判堂則夜過社壇大享尙可恕也其餘諸堂之特敎差出之後尙不知去就者怠慢莫甚諸堂一竝遞差下義禁府推考此後赦文書之無端經宿該房察推在外知義禁許遞與諸堂未差之代前望單子入之待下批牌招使之先開坐後謝恩
정조 19년 · 강
以尹蓍東金尙集爲知義禁李漢豐爲同義禁金魯永爲刑曹參判竝前望也
정조 19년 · 강
遞差掌樂提調李時秀
정조 19년 · 목
政院啓言今日宗廟永禧殿景慕宮春奉審時戶曹判書掌樂院提調當爲進參而戶曹判書李時秀方帶掌樂院提調謂有情勢本兼竝不承膺請從重推考使之進去敎以本兼職務俱如是逡巡莫重春奉審在今日而不爲擧行者豈有如許事體乎此啓辭勿施何必更爲牌招使之斯速進去○敎曰戶判事極爲駭然莫重奉審焉敢若此豈可因戶判以致奉審之遲滯乎卽令亞堂先爲擧行至於樂器奉審無關於本職去就而尤豈可若是乎亦令進去禮堂郞爲奉審戶判如已進去此傳敎置之○敎曰戶判處義極涉未安前戶判以金吾兼職被勘則此戶判之引義於前人之本職已過矣自本而今又拖至於樂院兼職屢次申飭將使禮堂替行奉審揆以國體苟且莫甚雖非此重臣豈無提擧乎且於整理之任樂院太僕亦有相妨者掌樂提調李時秀遞差其代卽令該曹口傳差出待下批進去○敎曰奉審日已過午掌樂提調不可遲待口傳前望單子入之
정조 19년 · 강
推承旨李肇源仍命沁留疏批以許施例批更爲下諭
정조 19년 · 목
敎曰沁留疏批事今日始知之以救護父病政院誤書頒布云不許辭遞使之救護是豈成說雖因生疏承宣之只聽例批之敎有此做錯云而其爲關係孝理之政誠非細當該承旨推考原疏以許施之例批卽令更爲下諭
정조 19년 · 강
命前刑判洪檍配所移定三和府
정조 19년 · 목
義禁府啓言前刑曹判書洪檍極邊定配事命下矣請洪檍義州府極邊定配發遣府都事押送配所允之敎以三和亦是邊地以此邑定配所
정조 19년 · 강
右議政蔡濟恭上箚賜批仍罷判義禁洪秀輔職
정조 19년 · 목
箚略曰卽伏聞極邊竄配罪人洪檍配所以義州爲定纔已入啓云耆社之臣臨事昏錯自速罪科律雖極邊擇送善地不害爲寬大之政而但念洪檍曾經義州府尹以邑先生竄送本州不特瞻聆俱駭在事面有戲劇之嫌於謫居多掣礙之端近日朝廷之習專事情面因循不務正當做去漸至於紀綱解紐臣謂洪檍配所亟命移定金吾當該堂上施以譴罷之典宜矣批以移配事可謂不謀而同當該金吾堂上譴罷事依施仍命遣史官傳諭
정조 19년 · 강
兵曹判書沈煥之上疏賜批
정조 19년 · 목
疏略曰向者秋曹所管諸道徒流等放仍事回啓時臣以當該長官承命稟裁未及判下而旋奉特旨移拜騎省之長然後伏覩啓本下者以散配罪人樂鉉混置恩宥之中矣臣固惝怳莫省所以雖欲以一言仰效執藝之義而非其職也及見籌司草記則最初傳敎掩置之該堂亦以重律請勘臣於是不勝瞿然矣若其事實自有公論臣不敢費辭自恕而抑有所煩鬱不得按住者彼秋堂之任自刪拔於特置放秩之中者大干法紀有關後弊而其情則寔出於嚴懲討峻隄防之義也殿下初不弛法於不當放之逆櫱則秋堂輩何敢故犯於凌國綱格聖旨之罪哉彼自陷於死罪矣固當勘以重律而至於樂鉉放送之命亦宜收還以昭義理以防亂賊敢▣僥倖之路矣伏乞聖明亟加三思焉批以西銓移配在軍號前秋啓判下在人定後掩置與否非所可論至於附陳藝事之諫言則是矣宥其先而不宥渠焉有如許刑政乎權度在此有難銷刻
정조 19년 · 강
罷前大司憲具㢞前掌令洪受浩前持平李允行李東冕職
정조 19년 · 목
以㢞等拿處傳旨敎以別無可問之端何必拿問該府若不知辱臺之律則以罷職捧傳旨事令該房知悉
정조 19년 · 강
以李在學爲江華留守備薦也
정조 19년 · 강
拿問刑曹參判趙鎭寬勘放金吾時囚
정조 19년 · 목
以刑曹掩置堂上現告敎以令該府拿問其事實待判下卽爲嚴加照律勘配今日內草記擧行保放時囚亦於今日捧供日寒若此滯囚宜念議處照律亦皆以草記擧行事分付該府○義禁府啓言左邊捕盜大將趙圭鎭原情以爲頃於長城府上納木偸竊賊譏捕事長城陞戶砲手金瑞郁等五人捉得査實則渠等所供內訓鍊都監屬長城陞戶砲手朴明玉文仁潭兩人來言曰自長城府定陞戶上送時例給資裝錢不爲收給白地經過一時悶迫俟其本府上納木入京資裝錢木推代奪取計料云云率渠等往西部方木橋邸吏家奪取上納木一百四十一疋給渠等十二疋仍爲逃躱其間似已下往本土或中間隱伏云渠等處査出還推者果爲十二疋卽爲出給長城色吏處金瑞郁等五人只是隨從而已別無更覈之端故分輕重嚴棍決放逃躱原賊朴明玉文仁潭等譏詗之際自費日子又過定日尙未捉納云曾經閫帥請議處敎以在京漢處徵出在鄕漢處定限此囚別無可罪之端罷職安徐分揀放送而若或愆限還囚照律重勘又啓言前刑曹參判趙鎭寬原情以爲向當首堂之遞易猥管本曹文移凡一日有奇而凶孼之蒙放適在其時此其所關至重實難遽爾擧行故欲待右僚之出肅未免其間之淹滯況其參論於存拔之際聯名於阻却之疏則現告命下焉敢逃罪而屢次首實見退喉院至若狀聞二字之初不知委事則實未與知云曾經侍從且有嚴加照律勘配之命請待判下擧行敎以勿使狀聞果不與聞云而一日淹滯一謫存拔不可以事勢與亞堂有所寬恕嚴加照勘後草記又啓言前同義禁李鼎運宋鍈等原情以爲莫重赦令擧行時急而自顧情勢未卽出肅云前刑曹參判李太亨原情以爲九耋老母宿病添劇實無暫時離捨之勢新除之下未卽祗肅云請李鼎運宋鍈李太亨各杖六十收贖奪告身一等私罪施行敎以李太亨聞有九十老母卽爲放送城門下鑰前出送李鼎運宋鍈等所供不成說照律放送後草記
정조 19년 · 강
全羅監司李書九以濟州移轉穀候風所到泊及海神祭設行形止馳聞
정조 19년 · 목
狀啓以爲濟州移轉穀領運差員龍潭縣令元晦鎭牒呈內扶安米一百五十石租二百石皮年三百石所載船二隻古阜米二百石皮年三百石所載船一隻茂長米三百五十石租五百石皮年一千石所載船三隻靈光米三百石租四百石皮年二千石所載船四隻羅州米五百石租六百石皮年一千八百石所載船七隻咸平米二百石租三百石皮年一千石所載船三隻順天租七百石皮年六百石所載船三隻寶城租三百石皮年四百石所載船二隻合米一千七百石租三千三百石皮年七千石都合各穀一萬二千石所載船二十五隻右道督運差員茂朱府使左道督運差員樂安郡守自正月十八日至二十二日次第領付於古達島都會所大祝南平縣監陪奉香祝與諸享官同爲入來淨築壇壝於古達島海神祭今正月二十四日處誠設行各船穀物一一點檢後待順風發船計料爲辭矣各邑船隻裝發以後連値風雪雖未一時齊到擧皆及期到泊誠爲萬幸候風發船日子到泊形止待其報來陸續登聞計料
정조 19년 · 강
御春塘臺行禁軍試射
정조 19년 · 목
內禁衛閑良姜敬煥鐵箭一矢一百四十四步二矢一百三十四步三矢一百三十五步騎蒭一中直赴殿試其餘李亨保等二人筒介弓矢施賞有差
정조 19년 · 강
以金尙集爲禮曹判書口傳也
정조 19년 · 강
命華城所在園軍親軍衛壯勇內營步軍等無籍或單式之類許赴今番武科初試
정조 19년 · 목
整理所啓言今番水原武科初試捧單準壬子乙卯兩式而本府地方所在園軍及親軍衛壯勇內營步軍等以其另擇身手根派之致不問入籍與否移接久近通瀜塡充云無籍或單式入籍之類自當見拔於捧單而每朔試射旣因特敎定式竝許赴試今番應試似無異同須有指一知委然後可以擧行敎以一體許赴事分付
정조 19년 · 강
以整理所用餘錢購華城北城外民田
정조 19년 · 목
整理所啓言華城府新築北城外起墾設屯約播百斛之經界量定給價價本則整理所用餘條關東穀多邑作錢條區劃事旣承筵敎曠土新墾處外民田則勢將春耕前給價而早稻播種又當在今月晦間若待用後區劃則必有後時之歎本所物力似有用餘依下敎本所錢一萬兩先爲輸送該府關東作錢一萬兩亦卽輸送之意請分付該廳允之
정조 19년 · 강
勘放禁府時囚李鼎運等
정조 19년 · 목
禁府以時囚李鼎運宋鍈各杖八十收贖奪告身三等放送啓允之敎以如有功議各減一等又以鼎運鍈功減一等各杖七十收贖奪告身二等啓敎以以公罪勘放又以時囚趙鎭寬杖一百徒三年定配收贖告身盡行追奪放送啓允之敎以如有功議各減一等又以鎭寬功議各減一等杖八十徒二年定配收贖告身盡行追奪啓
정조 19년 · 강
飭畿甸及三南道臣殫心賑政
정조 19년 · 목
敎曰春序向深春寒尙峭言念賑邑民情不敢晷刻遑寧列邑擧行之比歲前無不懈怠而無告之塡壑可以推知待今晦釆初抽栍賑邑當別遣繡衣或備郞以考勤慢而若有一民之餓殍其所嚴懲何律不可令廟堂光將此意嚴飭畿甸及三南道臣俾各殫心察飭莫或干犯
정조 19년 · 강
命右議政蔡濟恭與整理堂上詣華城肄進饌儀仍檢進饌時諸節
정조 19년 · 목
敎曰華城進饌習儀整理堂上一員下去爲之事自該所草記許施矣右相旣管總理城役之任臨時同爲下去同視雖以進饌一事言之司饔院則例有都提擧進宴廳凡事大臣自可檢飭而整理所體貌莫重豈比於進宴廳乎大臣一人當有句管詣華城府後擧行之事令城役總理大臣兼察事分付整理內外使仍將此意使整理郞廳傳諭于右議政
정조 19년 · 강
拿處西部令李宗明推漢城判尹申思運
정조 19년 · 목
今年歲首朝官年八十老人抄啓時西部前同知朴獻采資是嘉義而該部誤報嘉善以嘉義下批漢城府請該部官拿處允之○漢城府請罪部官直以拿問處之之意敢啓爲辭政院請推該堂允之
정조 19년 · 강
拿處假注書尹致永敍前承旨金熙朝
정조 19년 · 목
時有御選史漢編摩之役抄啓新舊文臣分篇寫進仍輪回較正致永所寫多違凡例敎曰凡係往役全忽致愼向以此事飭責未久今番依舊犯科可謂難化假注書尹致永依前處分更爲勘罪加一等事分付該府又敎曰抄啓舊選文臣中金熙朝敍用仍令該曹口傳付軍職同參內閣考校之役
정조 19년 · 강
以李敏輔爲都總管前望也洪仁浩金履翼林道浩爲副總管口傳也
정조 19년 · 목
敎曰總管中呈辭及受由人舟橋都廳兼帶都監中軍兼帶人竝許遞令該曹口傳差出待下批牌招察任遂以仁浩等批下
정조 19년 · 목
疏略曰臣久離朝籍猝當重任三四行政觸事憒憒登明選公固非敢望循資塡闕猶且不能且素虛善病年來益痼萬無當官陳力之望伏乞將臣本兼諸任盡行鐫削臣於前疏中趙學敏事有不敢不冒死更陳者學敏非尋常釁孼之類而臣徒按銓簿昧然擧擬追聞其事狀不覺心寒而骨驚陳章首實仰請勿施而未蒙允可天牌屢降一日之內不可再籲義分是懼冒沒復出而隄防之由臣壞了無復餘地臣於此萬被誅罰顧何以贖其罪乎伏願亟汰學敏禁都之任仍命有司嚴勘臣當政誤錯之罪批以趙學敏事卿何如是煩複乎筵敎雖有之卿等必未聞而然筵敎之外右相亦必詳知矣年前本事旣不登徹雖未知竝及兄弟而若或竝論尤豈成說乎事係人鬼關頭當略言之矣趙德常衛班樹立至於坐竄德常姑捨是德章事賊弟掖隸之供在該廳帳外守幕者猶難知況其前擧行之德章乎何等至嚴重不敢道之事而無知沒覺之類敢以相反之說輕易容喙致此不得不略諭駭痛甚矣卿其勿辭行公
정조 19년 · 목
敎曰鼎席新拜後明日初行次對以常參兼行次對爲之該房知悉
정조 19년 · 강
以趙瑍爲左參贊李敬懋爲刑曹判書前望也
정조 19년 · 강
命來八月合五慶慶科武初試取一千人
정조 19년 · 목
兵曹啓言今此合五慶慶科大庭試武科初試來八月二十八日設行事自禮曹推擇啓下取考謄錄則癸亥年王世子冠禮慶科大庭試初試取五百人乙丑年大殿入耆社慶科庭試初試取五百人辛未年大王大妃殿上尊號慶科大庭試取一千人乙亥年大王大妃殿加上尊號毓祥宮加上諡號大殿中宮殿上尊號慶科大庭試初試取一千人今番取幾人乎敎以以一千人爲之
정조 19년 · 강
壯勇營請待園幸回鑾設大比較從之
정조 19년 · 목
壯勇營啓言依下敎中旬與別試射間採擇軍情則皆願大比較本營大比較卽與各營門中旬無異依其願園幸回鑾後請以大比較卽爲擧行允之
정조 19년 · 강
兵曹壯勇營以華城城操夜操程式啓
정조 19년 · 목
兵曹壯勇營啓言華城城操夜操程式依下敎臣煥之臣有大同爲磨鍊書入○駕詣華城行宮色承旨稟何日行城操禮前一日壯勇外使稟請軍令懸之轅門期日旗鼓擺列于行宮門外宣傳官跪啓稟掌一號呼喇叭手擧行各將領聽候于行宮門外城丁軍執器登城宣傳官跪啓稟掌二號呼喇叭手擧行兵曹判書跪啓稟掌號笛聚官哨聽發放宣傳官命起應退宣傳官跪啓稟聚官哨號令呼號笛手擧行各將領俱到階下分左右相向立定宣傳官跪啓稟鳴金號笛止呼鉦手擧行各將領以次參現城將兩跪一揖雉總哨官兩跪兩揖每班趨入牢子大喝退還階下原地兵曹判書跪啓稟聽發放命起應退兵曹判書傳云官哨過來各齊應一聲轉身向上宣傳官跪啓稟跪鼓呼鼓手擧行官哨俱跪兵曹判書發放曰官哨聽着應同城共命應人各守禦應母得喧曄應母得擅動應躱奸違令應軍法不饒應各班挨次報叩頭命起應退官哨相向立定兵曹判書傳云應援將過來各齊應一聲轉身向上宣傳官跪啓稟跪鼓呼鼓手擧行應援將俱跪兵曹判書發放曰應援將聽着應賊衆伺隙應一擁衝突應臨機應援應專賴爾力應遲延誤事應軍法不饒應如前叩頭命起應退兵曹判書跪啓稟官哨下地方命起應退宣傳官跪啓稟鳴金二下大吹打呼鉦手擧行量其時鳴金三下吹打止左通禮跪啓請中嚴宣傳官跪啓稟掌三號左通禮跪啓請外辦駕出行宮門外色承旨稟旗鼓在前請駐蹕宣傳官奉藍白信箭跪啓稟放信砲三聲呼敎鍊官擧行仍跪啓稟鳴金二下大吹打呼鉦手擧行駕到將臺作門外宣傳官跪啓稟鳴金三下吹打止呼鉦手擧行外使於臺下放砲吹天鵞聲各兵吶喊共三次止金宣傳官跪啓稟鳴金二下大吹打呼鉦手擧行四面城將一體吹打外使跪迎候過卽隨行聽候于轅門外駕將至將臺宣傳官跪啓稟鳴金三下吹打止呼鉦手擧行四面城將亦吹打止仍跪啓稟鳴鑼邊旗幟分立左右呼鑼手擧行鳴金止駕登壇黃門旗手叉桿作門小開門兵曹判書跪啓稟小開門命起應退宣傳官跪啓稟小開門吹打呼鉦手擧行仍跪啓稟鳴金三下吹打止呼鉦手擧行兵曹判書先行參現兩跪一揖次宣傳官兩跪兩揖次軍牢巡視手吹鼓手等分班叩頭命起應退升壇兵曹判書跪啓稟放升壇砲命起應退宣傳官跪啓稟升壇號令呼敎鍊官放信砲三聲呼鉦手鳴金二下大吹打牢子大喝三聲牢子一人進跪大呼開門旗手應聲揮旗而退宣傳官跪啓稟鳴金三下吹打止呼鉦手擧行升旗兵曹判書跪啓稟升旗命起應退宣傳官跪啓稟升旗號令呼敎鍊官放信砲一聲呼鑼鼓手擂鼓鳴鑼共三通車起大白旗各面城將一體應砲擂鼓鳴鑼升方色大旗鳴金鑼鼓止各面一體鳴金鑼鼓止外使由轅門趨入參現兩跪一揖仍留臺上色承旨稟宰樞執鼓宣傳官呼訓鍊正傳云宰樞執鼓訓鍊正應聲擂鼓發伏路兵曹判書跪啓稟發伏路命起應退宣傳官跪啓稟發伏路號令呼敎鍊官放信砲三聲呼鉦手鳴金邊各面一體應砲鳴金邊發伏路每面十名各領三眼銃起火等器出城分伏每伏一名相去一里閉城門兵曹判書跪啓稟閉城門命起應退宣傳官跪啓稟閉城門號令呼敎鍊官放信砲三聲鳴金二下大吹打鳴金止仍跪啓稟吶喊號令呼敎信砲鍊官放一聲吹天鵞聲吶喊共三次鳴金止兵曹判書跪啓稟放肅靜砲命起應退宣傳官跪啓稟肅靜號令呼敎鍊官放信砲三聲立肅靜牌竪豹尾旗宣傳官跪啓稟休息號令呼敎鍊官放信砲一聲鳴鑼各面一體應砲鳴鑼鳴金止一面操該面伏路放砲擧起火報警本面城將亦放砲擧起火如數兵曹判書跪啓稟某面操命起應退宣傳官跪啓稟某面操號令呼敎鍊官放信砲如數仍跪啓稟起立號令呼敎鍊官放信砲一聲吹哱囉各兵起立鳴金止立該方色大旗擂鼓吹天鵞聲點旗該面遊兵吶喊飛趨應援該面報賊到百步內自主號令狼機鳥銃輪放又報賊至五十步內射手齊發宣傳官跪啓稟擂鼓鳴鑼呼敎鍊官放信砲一聲卽擂鼓鳴鑼該面報賊到城下城上打石報賊已敗退鳴金鑼鼓止又報賊已遠遁回巢宣傳官跪啓稟鳴金鑼鼓止呼鉦手擧行仍跪啓稟遊兵回信地號令呼敎鍊官放信砲一聲立該面旗向內點鳴金二下大吹打該面一體應砲吹打遊兵各回信地鳴金吹打止該面一體吹打止宣傳官跪啓稟休息號令呼敎鍊官放信砲一聲鳴鑼該面一體應砲鳴鑼鳴金止兵曹判書跪啓稟某面操畢命起應退一面操畢又操一面四面齊操四面伏路一時放砲擧起火報警各面城將亦放砲擧起火如數兵曹判書跪啓稟四面齊操命起應退宣傳官跪啓稟四面操號令號敎鍊官放信砲一聲流水撞鍾鍾以金代仍跪啓稟起立號令呼敎鍊官放信砲一聲吹哱囉各兵起立鳴金止立四面旗擂鼓吹天鵞聲點旗四面遊兵吶喊飛趨應援各面報賊到百步內自主號令狼機鳥銃輪放又報賊至五十步內射手齊發宣傳官跪啓稟擂鼓鳴鑼呼敎鍊官放信砲一聲卽擂鼓鳴鑼各面報賊到城下城上打石報賊已敗退鳴金鑼鼓止又報賊已遠遁回巢宣傳官跪啓稟鳴金鑼鼓止呼鉦手擧行仍跪啓稟遊兵回信地號令呼敎鍊官放信砲一聲立四面旗向內點鳴金二下大吹打各面一體應砲吹打遊兵各回信地鳴金吹打止各面一體吹打止收伏路兵曹判書跪啓稟開城門命起應退宣傳官跪啓稟開城門號令呼鍊敎官放信砲三聲鳴金二下大吹打鳴金止兵曹判書跪啓稟收伏路命起應退宣傳官跪啓稟收伏路號令呼敎鍊官放信砲三聲掌喇叭各面一體應砲掌喇叭收伏路鳴金止下城兵曹判書跪啓稟下城命起應退宣傳官跪啓稟下城號令呼敎鍊官放信砲三聲鳴金二下大吹打各面體一應砲吹打鳴金止宣傳官跪啓稟休息號令呼敎鍊官放信砲一聲鳴鑼各面一體應砲鳴鑼鳴金止落旗兵曹判書跪啓稟落旗命起應退宣傳官跪啓稟落旗號令呼敎鍊官放信砲一聲鳴鑼擂鼓共三通落旗鳴金止各面一體應砲鑼鼓三通落旗若仍行夜操則不稟落旗夜操候夜兵曹判書跪啓稟起操命起應退宣傳官跪啓稟掌一號呼喇叭手擧行各兵登城兵曹判書跪啓稟發伏路命起應退宣傳官跪啓稟發伏路號令呼敎鍊官放信砲三聲鳴金邊發伏路各面一體鳴金邊鳴金止宣傳官跪啓稟掌二號呼喇叭手擧行各官到齊發放節次一依書操例宣傳官跪啓稟掌三號呼喇叭手擧行閉城門兵曹判書跪啓稟閉城門命起應退宣傳官跪啓稟閉城門號令呼敎鍊官放信砲三聲鳴金大吹打閉城門鳴金止宣傳官跪啓稟吶喊號令呼敎鍊官放砲吹天鵞聲吶喊共三次鳴金止書操時若不稟落旗則號令同書操例○演炬兵曹判書跪啓稟演炬命起應退宣傳官跪啓稟演炬號令呼敎鍊官放信砲三聲擧起火三枚燃炬四柄各面一體應砲擧起火燃炬宣傳官跪啓稟點炬號令呼敎鍊官放信砲一聲吹天鵞聲點炬各面一體應點炬吶喊共三次宣傳官跪啓稟仆炬號令呼敎鍊官放信砲三聲仆炬各面一體應砲仆炬懸燈兵曹判書跪啓稟落旗命起應退宣傳官跪啓稟落旗號令呼敎鍊官放信砲一聲鑼鼓三通落旗各面一體應砲鑼鼓落旗兵曹判書跪啓稟懸燈命起應退宣傳官跪啓稟懸燈號令呼敎鍊官放信砲三聲擧起火三枝鑼鼓三通懸五色雙燈各面一體應砲起火鑼鼓三通懸燈各垜一時懸燈城內人家門上各懸燈一盞以本家一人坐守鳴金鑼鼓止各面一體鳴金止宣傳官跪啓稟休息號令呼敎鍊官放信砲一聲鳴鑼各面一體應砲鳴鑼鳴金止○傳更兵曹判書跪啓稟起更命起應退宣傳官跪啓稟起更號令發擂撞鍾鍾以金代宣傳官跪啓稟定更號令呼敎鍊官放信砲一聲吹天鵞聲打更鼓一次梆鳴各面一體梆鳴相映一遍周而復始約二更之時宣傳官跪啓稟二更號令呼敎鍊官放信砲一聲吹天鵞聲傳更宣傳官跪啓稟走火號令呼敎鍊官放信砲一聲擧起火一枝走火畢宣傳官跪啓稟吶喊號令呼敎鍊官放砲吹天吶喊共三鵞聲次鳴金止如前守更四面輪操齊操一依書操例行至五更時宣傳官跪啓稟發擂撞鍾照前擧行兵曹判書跪啓稟落燈命起應退宣傳官跪啓稟落燈號令呼敎鍊官放信砲一聲鑼鼓三通落燈各面一體落燈鳴金止各面一體鳴金止開城門兵曹判書跪啓稟開城門命起應退宣傳官跪啓稟開城門號令呼敎鍊官放信砲三聲鳴金大吹打開城門鳴金止○收伏路兵曹判書跪啓稟收伏路命起應退宣傳官跪啓稟收伏路號令呼敎鍊官放信砲一聲掌喇叭收伏路鳴金止○下城兵曹判書跪啓稟下城命起應退宣傳官跪啓稟下城號令呼敎鍊官放信砲三聲鳴金大吹打各面一體吹打各兵下城鳴金止宣傳官跪啓稟掌一號呼喇叭手擧行鳴金邊旗幟分立三行仍跪啓稟掌二號呼喇叺手擧行駕還詣行宮
정조 19년 · 강
加劃湖南賑資三萬石
정조 19년 · 목
從該監司李書九狀請也
정조 19년 · 강
考下水原府治儒生應製券入格儒武幷施賞有差
정조 19년 · 목
以隨分占取作自家境界爲賦題觀浮圖說答正夫爲詩題試正月朔以與其子孫遊將必有日爲賦題上書歐陽內翰賀執事與蔡公復相繼登於朝爲詩題試二月朔下送水原賦命諸儒生應製留守趙心泰收券上送至是考下敎曰去正月朔水原府內儒生應製詩二下一幼學嚴▣新印朱書百選一件二下二幼學鄭世豐別壯紙一卷筆三枝墨一笏賦二下生員李弘謙別壯紙一卷壯紙一卷筆三枝墨一笏詩二上幼學李師淳賦三上幼學鄭鈺各別壯紙一卷筆二枝墨一笏賦三中幼學閔昌億草三中幼學林勉喆趙雲圭各壯紙一卷筆二枝墨一笏詩三下幼學尹衍相通德郞申大奎幼學洪始瀅進士尹㥠幼學金若水嚴戴賊草三下幼學金鍾華黃明漢各壯紙一卷詩草次上幼學洪天浩李基靖李思白李厚德兪仲煥嚴栽賦草次上生員崔之聖趙萬大幼學沈日魯各筆二枝墨一笏賜給又敎曰今二月朔水原府內儒生應製賦二下幼學柳聖儀詩二下生員李弘謙各食物米一石賦一中幼學李魯兢詩三中通德郞申大奎各食物米五斗賦草三下幼學尹珩詩草三下幼學李思白李基靖進士尹㥠幼學尹衍相李厚德各食物米三斗賦草次上幼學柳宗澥閔膺圭生員崔之聖幼學林勉喆洪樂韺曹鴻振朴周陽詩草次上幼學曹錫周兪仲煥任禹常李師淳各食物米二斗賜給又敎曰去正月朔水原府內武士試射柳葉箭貫二中邊一中親軍衛閑良李熻貫一中邊二中親軍衛閑良崔一光鄭碩賢邢昌虎壯勇軍金宗祿邊三中守護軍崔以大壯勇軍車一江韓四枝今番初試時更試柳葉箭一巡如得二中直赴殿試如未得中勿施貫一中邊二中鄕武士出身徐仁喆筒筒一部貫二中壯勇軍皮守唐弓一張貫一中邊一中折衝嚴思勖等九人各木一匹邊二中哨官出身申大健等二十二人各米二斗賜給騎蒭三中親軍衛閑良李殷常騎蒭勸奬之時能得三中今番初試時更試一次如得二中直赴殿試如未得中勿施二中親軍衛閑良閔正爀等布一匹賜給又敎曰今二月朔水原府內武士試射時柳葉箭貫二中邊一中親軍衛閑良朴師級貫一中邊二中閑良李宜亨李朝漢今番初試時更試柳葉箭一巡如得二中直赴殿試如未得中勿施邊三中別軍官出身金哲臣親軍衛直赴尹行默各木一匹三升一匹貫一中邊一中別軍官出身趙得和等四人各木一匹邊二中敎鍊官嘉善崔致驥等十人各米二斗賜給又敎曰今二月朔水原府內武士試射時六兩一矢一百二十四步二矢一百三十四步三矢一百三十一步別軍官出身柳錫裕一矢一百十七步二矢一百二十步三矢一百二十六步親軍衛閑良金若采今番初試時更試鐵箭三矢一百二十步俱入直赴殿試未越勿施一矢一百二十七步二矢一百二十步三矢一百二十一步別軍官出身兪漢宗筒箇一部一矢一百十三步二矢一百十九步三百一百十九步別軍官出身金哲臣一矢一百十四步二矢一百二十一步三矢一百十四步親軍衛直赴金彝鍾一矢一百二十步二矢一百十三步三矢一百十步別軍官出身李萬實一矢一百十四步二矢一百十三步三矢一百十四步折衝崔海大各木一疋一矢一百八步二矢一百十七步三矢一百十六步親軍衛閑良李殷常一矢一百十二步二矢一百十四步三矢一百十五步閑良張福得一矢一百十三步二矢一百十步三矢一百十五步出身曹千澤一矢一百十步二矢一百十二步三矢一百十四步出身趙亨錫各米二斗一矢一百十三步二矢一百八步三矢一百十四步哨官出身申大健一矢一百十二步二矢一百八步三矢一百十步閑良李宜亨一矢一百五步二矢一百十步三矢一百十步閑良文載益一矢一百步二矢一百十四步三矢一百九步閑良金在弼一矢一百四步二矢一百二步三矢一百四步親軍衛閑良鄭學臣各箭竹三十箇賜給
정조 19년 · 강
陪慈宮自始興詣華城行宮
정조 19년 · 목
慈宮御駕轎進發予具軍服隨後由大博山前坪安陽橋長山隅淸川坪予下馬詣慈駕前問候訖敎曰整理使尹行恁先詣盡停所整飭行宮諸事予將先詣肆覲坪晝停所兵房承旨及史官一人隨駕由院洞天詣行宮凝鑾軒周審房堗少頃出御門外墓次令塘馬飛報慈駕前路慈駕至柢迎如前儀隨入行宮整理使徐有防沈頤之李時秀徐龍輔尹行恁與郞廳李潞秀進慈宮午膳予親視饍奉進訖予曰雖有雨勢行宮草創淺露陪奉慈宮有難經宿且百官三軍之露處沾濕在所當念此距華城不滿一舍今日可以前進侍衛軍兵斯速食代兵判沈煥之進軍令予御雨具隨慈駕進發至彌勒峴雨甚路滑予下馬隨慈駕親扶駕轎至峴底還乘馬由槐木亭橋詣眞木亭外營親軍夾路迎駕總理大臣蔡濟恭率女伶鼓吹細樂祇迎于路左命於路次設布帳內設幕次予下馬奉慈駕少駐問候訖命整理使進米飮茶盤予手奉進于慈宮轎內還乘馬陪慈駕進發鼓吹女伶前導未及長安門數里許命整理使尹行恁先詣華城行宮整飭諸事敎兵曹判書沈煥之曰卿御前大巾軍也駕到華城城門當有入軍門節次亦當請駐蹕先詣諸將臣迎接所可也設幕次于路左予具甲冑還乘馬到作門外兵判沈煥之跪啓稟旗鼓在前請駐蹕予入長安門由鍾街至行宮奉壽堂隨慈駕入長樂堂整理使徐有大沈頤之徐有防李時秀徐龍輔尹行恁進慈宮夕膳予親審奉進○命壯勇外使趙心泰入侍敎曰城府新創嘉卿董飭之功欲言其勞則言不可旣將取其盡善中未盡處加以責勉可乎○予御維與宅顧謂侍臣今日之雨軍兵沾濕雖可悶念然而予獨以爲雨亦不妨蓋此行至盛擧也是禮大儀節也事事不必求十分圓滿昨日和煗旣幸矣來日之慶禮將多矣自肆覲行宮距此華城不過數十里之遠乍雨旋晴以淸蹕路庸何傷乎況田事將始畦塍霑潤豈非農夫之慶耶李益運曰秋麥始安氷後之根春牟將催社前之種土脈之膏融此正其時今慈之雨不驟不徐上以爲淸道下以爲闊物融成滿城和氣有若待淸蹕者然誠亦幸矣予曰皆言軍裝之比帖裏甚便好而陪駕諸臣或着軍服或着帖裏非但有斑駁之嫌園幸旣無元定節候軍服之單紗涼祫隨時改造則除弊之意無或爲添弊之端耶益運曰縀紗之隨時準備非但有入奢之慮陵行隨駕亦用軍服則猶可爲除弊而只用於園行帖裏自如則添一服色亦不無掣礙矣予曰誠然矣
정조 19년 · 강
召見華城御史洪秉臣
정조 19년 · 목
予曰各營各衙門果皆一遵定例無或違越掖屬軍兵輩果不作拏地方官亦無役民之事否秉臣曰非但已有定例前後飭敎極其申複內以各司外以本府無敢違越輦路軍民實不知供給奔走之勞而但或不無一二犯禁者矣予曰出擧條以爲嚴處之地也秉臣曰初八日司僕巨達金奉泰卜馱中捉得大小饌盒壯勇營伺候軍金明麟所負饌物大匱一件初九日所捉在右列別監鵷子湯一大鼎初十日所捉武藝別監左右番預送差人屠牛多備湯煮其所犯科極爲痛駭故仰達矣予曰今番雖異於常時所犯亦非大段其爲駭痛不可尋常決罪而止不能檢飭之頭目還宮後各別嚴治犯者亦爲照律重治仍敎曰聞汝善於禁喧無或放過俾有終始可也
정조 19년 · 강
命再明日詣園所行禮排定日子略如闊狹儒生入場于華觀爲之文武放榜洛南軒爲之
정조 19년 · 목
李晩秀曰慈宮連日勞動區區下情不勝悚悶俄者藥院都提調洪樂性送言於臣以明日則駕住行宮再明日展省情禮事勢俱甚便愜軍令分排亦無掣礙之意使臣輔聞矣予曰慈宮連三日勞樣果是悚悶且先行謁聖不害於情禮不礙於排日當下敎矣仍敎曰今日穩奉慈駕來至華城而多日勞欀甚爲悚悶今聞藥院都提擧亦以此意令入侍承宣提稟大臣之言果然再明日當詣園所行禮然則排定日子略加闊狹然後可以擧行明日先爲謁聖旣行謁聖則設科取人亦當在明日以此分付又敎曰明日儒生入場于華觀爲之武所設場及文武科放榜以洛南軒爲之又敎曰承旨輪回定更守直於奉壽堂侍衛則依前權退
정조 19년 · 강
命環衛作門各別嚴飭軍兵去就以信箭擧行
정조 19년 · 목
因兵曹前後廂軍兵稟旨敎以外使率親軍衛二百步軍五哨爲先後廂其餘馬步軍兵仍留而環衛及作門各別嚴飭慈宮旣留行宮總管一員兵曹堂上各一員承史各一員留在而藥院則都提調還宮間入來留左行宮門內事使之知悉軍兵去就則以信箭擧行
정조 19년 · 강
詣華城聖廟展拜
정조 19년 · 목
具軍服乘馬以出敎承旨李肇源曰爾爲試所承旨先詣于華觀儒生則先令入場試官行禮及懸題待回鑾爲之謁聖時參班儒生則依太學謁聖時執事儒生例行禮後仍令隨駕入場由中陽門左翊門八達門至鄕校門外下馬入明倫堂大次儒生入就位百官以隨駕服色成班於聖廟門外予改具冕服以出四拜行禮訖詣廟內奉審予曰內以太學外以鄕校聖廟一也棟宇則如是樸陋丹靑則如是漫漶以至椅子床卓鋪陳罏盒之類俱不成樣其在重聖廟尊事體之道不可不及今修理矣大司成李晩秀曰城府草創事多未遑凡百之若是疏忽庸或無怪而至慈聖廟所重自別況親謁鄕校事係稀有修改之政不容少緩矣予降自東階顧謂參班儒生曰今番庭試爾等皆是應赴之類乎抑或有入籍而未準式或有他邑儒生之遠來參班者乎李益運曰入庭者合爲三十六人而其中二人居在龍仁其餘則俱在本府而以築室年淺未準三式不得赴擧云矣予曰在庭者無論此境他境有籍無籍竝捧擧案許赴而封內書以聖廟執事儒生出廟門外予顧謂李晩秀等曰園幸之日廷紳皆言軍服之便好而今見承史之具朝服非爲觀美威儀濟濟其在觀聸絕勝於軍裝結束因御明倫堂敎曰今日祗謁聖廟行禮此地此擧竝用長久之計而日前告由之遍及殿內兩廡從祀示人知所先後也創行之禮合有拔例之道入庭執事儒生爲三十餘人而皆非應試於今科者許令赴場前導太學京守僕洪五蕃以入學時守僕又爲前導令整理所從優施賞鄕守僕及員役亦令施賞後草記昔謁聖鄕校賜經籍奴婢田結于校宮令番仰述新印四書三經令內閣安寶下送臧獲令廟堂取考庚申故事分付該曹磨鍊盡給後亦爲草記敎文廟守僕洪五蕃曰汝以予入學時守僕今又隨來華城擧行於攝享之日前導于謁聖之時宜有別般酬勞之典而胥吏資級無過崇政法意然也汝今正憲姑徐一資以待元子入學之時先施米布之賞汝其知之改具軍服出鄕校門外乘馬敎李益運曰聞本府鄕校舊有奴婢田結而主管無人今皆散失廟貌之樸陋校屬之難保專由於此先朝庚申幸松京謁聖廟賜而臧獲奴婢此亦可以仰述處也依庚申已例無論田土奴婢問議于大臣令度支商量畵給之意言于有司堂上由八達門左翊門中陽門還詣洛南軒
정조 19년 · 강
御洛南軒行文武庭試別試仍行科次放榜讀券官左議政兪彥鎬行司直沈頤之兵曹判書沈煥之行司直李秉鼎行副司直趙鎭寬吏曹判書尹蓍東刑曹判書李在學工曹判書李家煥對讀官行副司直蔡弘遠兵曹參知丁若鏞行副司直任希存檢校待敎徐有榘副修撰崔獻重兵曹正郞洪樂游副司果李羲甲校書正守趙萬元承文副正守曺錫中考官判府事李秉模戶曹判書李時秀行副護軍李儒敬行司直徐有大參考官行副司直李儒慶副校理徐有聞宣傳官李商一李儒燁
정조 19년 · 목
具戎服陞座文武試官及應射人入就位四拜訖左承旨李晩秀曰趙萬元則蒙點對讀官而在京未及下來故敢達矣予曰置之彥鎬曰惠慶宮氣候何如予曰一向康寧萬萬欣幸予命煥之秉鼎書御題曰謹上千千歲壽賦敎彥鎬曰此致詞語也知此善作之意曉諭於應試儒生試官持此題詣于華觀捧券以來限以午時懸題傳敎節次令試所承旨依例擧行紙頭書邑號依整理使草記爲之○兵曹設試射諸具以待李益運跪啓稟矢數射員呼名予曰武擧子之入格者本府吏校奪取其弓矢云分付留守一一推給如有犯者直爲結縳待令于轅門外○敎曰午時已過限前試券卽爲收入因爲覆帳紙頭旣令各書邑名收券時以四邑試券區別作軸又敎曰讀券官閔鍾顯有頉代行副司直趙鎭寬爲之又敎曰未肅拜弘文提學許遞又敎曰行副護軍李儒敬行副司直洪仁浩假承旨差下予曰限前試券幾何李晩秀曰四百餘張敎曰今榜取五人仍敎曰華城二人廣州始興果川各一人秉鼎曰始興試券合爲八張賜第於不滿一軸之券事甚何如且無合作置之勿論恐好矣予曰旣命四邑赴擧各其紙頭亦令書邑名四邑之中一邑闕榜則必有向隅之歎亦非一視之意且非信令之道就其中擇其稍勝一券亦何不可敎吳泰曾曰令已圻榜書片榜令院隸呼入進退徐有防曰先考帳籍準三式無疑然後呼入似好矣予曰崔之聖柳聖儀曾已屢捷於本府應製可知其準籍翰林出去先爲塗墨進退其餘三人則畿伯與各其地方官考籍以奏廣州府尹徐美修始興縣令洪景厚果川縣監金履裕未及待令予曰三邑儒籍只令色吏領待而地方官則初不待令屢次飭敎之下尙不知去處安有如許紀網一竝記過待令少頃又敎曰記過命下之後亦不卽來待尤爲駭然竝卽拿入而廣尹則奪符之際又將遲滯使之親納密符美修升殿納符而手旗捲而不展予曰卷插手旗尤萬萬駭然更爲記過李益運請拿入三邑守令予曰拿入予曰地方官之持籍待令自是已例只使吏輩替行者失職固已多矣又於飭敎之下不卽待令節節駭然徐美修則卷插手旗尤係失儀可謂罪上添罪事當重勘而當此無前之盛禮以同慶之意姑爲參酌此後凡百擧行十分操心無或更犯罪過仍命拿出美修升殿受符而退有防曰臣詳細考籍則始興縣入格儒生申百祿本非始興築室之人而帳籍之中刀擦姓名兩式皆然僞籍無疑況於錄名時赴擧單子自其本縣再呈再退則渠之冒法赴擧極其駭痛爲先拔去何如予曰士習可駭年前本府及南城試射時以無籍入格而見拔者已例斑斑此亦依前拔去試券更考始興券擇取一人坼名考籍後呼入予曰考籍不甚難事而如是遲滯何但責地方官敎曰京畿監司徐有防從重推考秉鼎曰八券之中取以賜第已涉苟艱今拔其一所餘者七何以擇合作乎予曰旣已分排於一府三邑取其中僅可者一人付諸榜末好矣更考券坼名考籍後吳泰曾就階前進退塗墨訖命文武科放榜文取崔之聖等五人武取金寬等五十六人放榜官唱文武科第一名以次唱名訖新恩皆入就位四拜晩秀取文科紅牌函授吏曹正郞益運取武科紅牌函授兵曹正郞文武擧人跪分賜紅牌公服賜酒賜肴賜花賜蓋賜舞童如例
정조 19년 · 강
命壯勇外使所管親軍衛及內營本府所在鄕軍皆於還宮後各試柳葉箭鳥銃施賞
정조 19년 · 목
敎曰壯勇外使所管親軍衛及步軍初當經宿之役而坐作馳突之節鍊達閑熟效勞最鉅況今番幸行事體自別與內營本府所在鄕軍皆於還宮後令外使各試柳葉箭鳥銃中一技以其入格數爻狀聞而三中以上待榜目施賞銃二中各木一疋射一中各箭竹三百介銃一中各米二斗自外帑庫直爲分等施賞於渠輩在試所之時事分付
정조 19년 · 강
園所寒食祭享命當於行宮傳香
정조 19년 · 목
敎曰園所寒食祭享當於行宮傳香矣祝文令文任牌招別爲撰進獻官光恩副尉爲之齋祝以隨駕三司中差送事分付
정조 19년 · 강
御奉壽堂行進饌習儀
정조 19년 · 목
予曰再明日進饌係是初有之盛擧擧行節次之中式與否都在女伶京妓則才經上號都監似或習熟而本府女伶則留守雖時或習樂異於京妓呈才等節似未免生疏今日放榜差早特召卿等第令此庭依次習儀○典樂先設樂器都妓二人率京鄕女伶三十三人分東西列立先奏獻仙桃桓桓曲呈才次奏夢金尺荷皇恩呈才次奏拋毬樂鼓舞呈才次奏牙拍響鈸呈才次秦鶴舞惟皇曲呈才次奏蓮花臺恒恒曲呈才次奏壽延長夏雲峯曲呈才次奏處容洛陽春曲呈才次奏船遊樂釼舞先後唱樂章訖慈宮賞賜女伶有次
정조 19년 · 강
整理所以聖廟行禮時太學守僕校奴等施賞啓
정조 19년 · 목
整理所啓言華城府聖廟行禮時太學京守僕洪五蕃木一疋布一疋鄕守僕崔德天等二名各木一疋校奴七名各布一疋施賞
정조 19년 · 강
有政吏曹判書尹蓍東兵曹判書沈煥之進
정조 19년 · 목
敎曰新恩政事當日爲之○以鄭來百爲獻納
정조 19년 · 강
陪慈宮詣顯隆園
정조 19년 · 목
予敎晩秀曰承宣待開門奉香祝先詣園所山神祭先爲設行陳設祭品於魂遊石宥檢慈宮小次以待駕到也時至予具軍服乘馬慈宮御駕轎以出敎李益運曰正時已過三吹尙不爲之以致慈駕出宮之遲滯宣傳官輩擧行萬萬駭然啓螺宣傳官柳星逵爲先汰去後令守禦廳拘留承傳宣傳官李東善亦爲拘留予奉慈駕進發由中陽門左翊門八達門至上柳川店前予下馬詣慈宮駕前問候敎益運曰慈宮氣候在途而一向康寧不勝慶幸矣俄於轎前問候之時玉音不調良久無發落慈體之欠安可以仰認誠萬萬悶迫藥房提調入侍醫官姜晉三掌務官䄅東秀使之待令提調沈煥之進前予曰卿先詣園所慈宮進御參苓茶一貼卽爲煎待東秀進前予曰汝先馳往園所齋室與副提調監煎小頃晉三進前予曰俄已分付於䄅東秀問于東秀依其言擧行敎曰惠慶宮進服參苓茶前方中人參減五分煎入由下柳川皇橋甕峯大皇橋通瞻峴逌覲橋前路予曰諸臣及將官以下皆下馬由萬年堤至洞口敎曰軍牢持令旗分立左右侍衛人馬勿令攔入於火巢近處使樹木傷損也予先詣齋室外幕次柢迎慈駕陪慈宮入齋室後予親奉參苓茶進于慈宮整理使進米飮予曰慈候不調才進參苓茶米飮則萬無進御之理姑爲置之少頃予出幕次具黲袍鳥犀帶乘小輿慈宮御有屋小輿詣園所兩郡主從予曰承史侍衛整待於齋室門外還宮時壯勇外使率外營軍爲先廂訓將率訓局軍爲後廂益運請信箭授宣傳官予奉慈宮仍詣園上慈駕才到布帳之內悲痛過節玉音至達於帳外予焦遑掩抑天淚汍瀾催喚夾侍敎曰慈宮之疚懷至此參苓茶令整理所卽爲入之整理使等煎進參苓茶慈宮不許進玉音不止予亦不覺放聲整理使徐有防等焦遑罔措從帳外高聲奏曰今日殿下聖懷雖萬萬難抑豈不念慈懷之轉益悲疚慈候之或致損傷耶況日勢已晩寬慰慈心亟命回鑾焉予曰陪駕出宮之時慈宮以十分寬抑爲敎矣到此悲從中來予亦不能自抑況慈心乎仍手捧茶鍾勸進小頃奉慈駕出布帳至紅箭門外慈宮命回輿聸望園上良久始回鑾未至齋室敎曰諸司預備
정조 19년 · 강
陪慈宮還詣奉壽堂
정조 19년 · 목
予改具軍服乘馬慈宮御駕轎至齋室前路益運請百官插羽予曰從前園幸時自出宮曰百官依例插羽自華城行宮詣園所時除插羽而今番則別茶禮自內行之若慈殿慈宮親享景慕宮親享之例旣無齋令則百官之除插羽何也益運曰殿下詣園所時御黪袍故百官不敢插羽矣予曰不用齋則不必如此此後非親祭則依前插羽之意分付禮都監予由萬年堤出洞口外進發敎曰自園所洞口至崇禮門捧上言由逌覲橋逌瞻峴大皇橋甕峯星橋至下柳川命設布帳於路左設幕次於布帳之內予陪慈駕少駐整理使徐有防等進米飮予手捧以進于慈宮宣飯於隨駕閣臣承史還乘馬陪慈駕由上柳川梅橋八達門左翊門中陽門詣奉壽堂陪慈宮入長樂堂予命益運仁浩書上言判付敎曰六曹長官皆在陪扈之班使之明日回啓
정조 19년 · 강
命任希厚直除牧使具膺陞敍守僕等施賞
정조 19년 · 목
敎曰奉我慈宮來省園寢孺慕益復莫逮園屬當有爲所重加意之擧令任希厚是誰家人也不拘階級卽除牧使具膺已經州牧陞敍本園守僕陪香守僕帖加成給廟宮守僕從優施賞熟手守護軍山直員役植木監官等分等施賞皆令整理所施賞後草記
정조 19년 · 강
命龍珠寺總攝首僧帖加成給居接僧米斗令整理所擧行
정조 19년 · 목
敎曰龍珠寺總攝獅馹首僧哲學帖加成給庚戌創建時居接僧八名各米六斗庚戌以後來接僧二十一名各米五斗其後居接僧十名各米四斗十七名各米三斗八名各米二斗令惠廳以本府大同條會減亦令整理所知悉擧行後草記
정조 19년 · 강
命詣將臺時內使卒京鄕軍各一哨爲先廂
정조 19년 · 목
敎曰詣將臺時內使卒京鄕軍各一哨爲先後廂其餘隨駕馬步軍兵仍留行宮事分付各營門
정조 19년 · 강
御華城將臺親閱城操夜操
정조 19년 · 목
予曰服餙衣章大關朝廷儀威雖在末官庶僚各具器服無違儀文況大官乎竝令甲冑如例招致錄事分付又敎曰前承旨李儒敬假承旨差下今日城操擧行軍士房之事兵曹參知丁若鏞假承旨差下仍命守宮○予具甲冑出御洛南軒前一日壯勇外使趙心泰稟請軍令懸之轅門時至予出行宮門由藏春閣前路到將臺登壇黃門旗手又桿作門沈煥之跪啓稟小開門鳴金三下吹打止兵曹判書先行參現宣傳官跪啓稟升壇號令放信砲鳴金大吹打開門煥之跪啓稟升旗宣傳官啓稟升旗號令擂鼓鳴鑼起大白旗各面城將一體應砲外使由轅門趨入參現予曰仍留臺上予曰大臣以下入侍予曰諸大臣皆老矣筯力爲難除參現入侍可也樂性彥鎬濟恭秉謨進前樂性等曰連日勞動聖體若何予曰予則一樣而卿等以年老大臣連日勞樣殊可念也樂性等曰惠慶宮氣候何如予曰一向康寧萬幸樂性曰隨駕諸臣之當具器服旣在五禮儀而臣等專昧儀文屢煩下敎至有甲冑內下之擧臣等萬萬惶悚矣領敦則以器服之未備不敢入來矣予曰一大臣之未具甲冑庸何傷乎領敦則以戎服入侍履素進前予曰聞領相先詣華城之翌日巡城云然否濟恭曰數昨風日之中能遍周一城筯力可謂康旺矣予曰聞右相亦於向日大風登將臺終日云筯力之尙旺豈可獨讓於領相乎樂性曰臣之行過此地者不啻屢遭而猶不知爲如此保障之地今見形便之周遭功役之經始始知爲天作之高山有待於今日也城池雖曰平地其拱抱之勢隱然有四塞之固不高不低攻守皆便政當三南之要衝儼爲三輔之控扼則城府之設捨此奚適而四百年曠置曾不思設施者寔由我朝昇平之久而偃修之致也今我殿下允文允武居安思危迺營迺築迺城迺池因其地利眞所謂萬歲永賴之基也予曰當初因寢園所重之地積費商量乃有此經始而若不得地利形便則亦豈可輕先設施若是之張大乎凡事每患人無力量豈有有志而不成者乎雖然工役甚鉅方略至難且我國之人不習城郭之制而如是速就亦非予始料之所及也濟恭曰凡慈工役惟斷乃成區劃經始無不親授臣實贊歎欽仰之萬萬然能得其人然後可以擔荷大事今此外使終始董役不疾不徐殆若身操版鍤而不憚其勞城堞之堅固雉樓之突兀亦可見悉心殫竭矣予曰卿之總理之勞亦云多矣濟恭曰臣何嘗校勞於其間而只有愚衷之憧憧矣予曰卿嘗以古人之論華城形局者言於筵席而予未記得矣濟恭曰以仙人舞袖形玉女彈琴案自古稱傳而坐此俯臨則隱然若老仙之張袖美人之橫琴矣城府之制今幾周備而閭井尙不得櫛比利貨尙不得泉流王都壯麗之規姑難責成於數三年經始之餘是甚可悶予曰以當初所料若是就緖亦云幸矣成邑成都尙有一年三年之序從今以往利用厚生之道次第漸備則繈至輻湊之民不患其不多矣彥鎬曰新造草創間架雖不闊大芧茨雖欠華美星羅碁布萬落均排一城四面幾無空地市井人烟儼成一大都會移邑未滿十年公廨民舍之如是成就豈其易乎煥之跪啓稟發伏路兵宣傳官啓稟號令放信砲每面十名各領三眼銃起大等器出城分伏錚手鳴金各面一體應砲發伏路予謂儒敬曰行宮密邇砲聲不可高信砲代以三穴令銃手放砲於城西北隅煥之啓稟閉城門宣傳啓稟閉城門號令放信砲鳴金吹打吶喊吹天鵝聲放肅靜砲各面一體應砲予登弩臺周覽訖敎曰城制如是然後方可謂備矣連堞橫築莫見其底設有迫城之賊何以詗察間置雉城壓之相望則十夫守之可敵城下百千之衆矣聞此城制樣晉州城似之而未保其能如是盡美矣甕城則又我國初有之制但未知燔甓能堅緻否也心泰曰燔造之際適値寒節雖不得十分堅固亦不至軟脆易碎矣予進御將臺命宣飯于大臣閣臣承史侍衛命晩秀書下御製詩曰拱護斯爲重經營不費勞城從平地逈樓倚遠天高萬堞規模壯三軍意氣豪大風歌一奏紅日在鱗袍令陪從諸臣賡進予曰城操斯速擧行東面伏路放砲擧起大報警下面城將亦放砲擧起火宣傳官啓稟東面操號令放信砲立該方色大旗擂鼓吹天鵝聲點旗東西游兵吶喊飛趨應援東西報賊到百步內自主號令狼機鳥銃輪放又報賊至五十步射手齊發宣傳官啓稟擂鼓鳴囉放信砲東西報賊到城下城上打石報賊已敗退又報賊遁回巢南面操北面操如上儀三面齊操亦如上儀夜操一依晝操儀宣傳官啓稟演炬號令放信砲擧起火三枝燃炬四柄各面一體應砲擧起火燃炬宣傳官啓稟點炬號令放砲各面一體應砲點炬吶喊共三次又啓稟仆炬號令放砲各面一體應砲仆炬煥之啓稟落旗又啓稟懸燈各堞一時懸燈城內人家門上各懸燈一盞宣傳官稟休息號令放信砲鳴鑼各面一體應砲煥之稟起更發擂撞鍾鍾以金代之宣傳官稟定更放信砲吹天鵝聲打更鼓一次挷鳴各面一體挷鳴相映一遍周而復始二更儀如一更宣傳官稟走火大號令走火畢吶喊三次如前守更至五更時宣傳官稟落燈放信砲鑼鼓三通各面一體落燈煥之啓稟開城門鳴金大吹打開城門煥之稟收伏路又稟下城各兵下城宣傳官稟掌一號鳴金邊旗幟分立三行又稟掌二號予乘馬還詣洛南軒
정조 19년 · 목
敎曰明日當於奉壽堂進饌于慈宮令整理所知悉
정조 19년 · 강
命駕前吹打手等施賞
정조 19년 · 목
敎曰駕前吹打手及號令差備內吹令該曹考例施賞後草記本府巡牢大旗手駕前前導者依例與吹手次知將校施賞依定式當自畿營施賞而今番則令整理所分給後草記
정조 19년 · 강
命華城城役竪碑紀實整理使以下施賞